"ซิตี้แบงก์"ขึ้นแท่นเบอร์หนึ่ง"ดิจิทัลแบงก์กิ้ง"
"ซิตี้แบงก์" คว้าตำแหน่ง “ดิจิทัลแบงก์กิ้งสำหรับลูกค้าองค์กรและสถาบันยอดเยี่ยม” ประจำปี 2562 รวม17 ประเทศ รวมประเทศไทยและเอเชียแปซิฟิก
8 ต.ค. 2562

"ซิตี้แบงก์" คว้าตำแหน่ง “ดิจิทัลแบงก์กิ้งสำหรับลูกค้าองค์กรและสถาบันยอดเยี่ยม” ประจำปี 2562 รวม17 ประเทศ รวมประเทศไทยและเอเชียแปซิฟิก
นายราเจส เมทา หัวหน้าภูมิภาคเอเชียแปซิฟิกสายงานบริหารจัดการทางการเงินเพื่อธุรกิจ ธนาคารซิตี้แบงก์ กล่าวว่า ซิตี้ ได้รับการประกาศให้เป็น ธนาคารที่มีดิจิทัลแบงก์กิ้งสำหรับลูกค้าองค์กรและสถาบันยอดเยี่ยม ประจำปี 2562 จากโกลบอลไฟแนนซ์ สื่อชั้นนำด้านการเงินและธนาคารของภูมิภาค รวม 17 ประเทศ ทั่วภูมิภาคเอเชียแปซิฟิก ได้แก่ ออสเตรเลีย บังกลาเทศ จีน ฮ่องกง อินเดีย อินโดนีเซีย ญี่ปุ่น มาเลเซีย นิวซีแลนด์ ปากีสถาน ฟิลิปปินส์ สิงคโปร์ เกาหลีใต้ ศรีลังกา ไต้หวัน ไทย และเวียดนาม
นอกจากนี้ ธนาคารฯ ยังได้รับรางวัลจาก 6 สาขาย่อย ได้แก่ สาขาบริหารเงินสดออนไลน์ยอดเยี่ยม สาขาบริการธุรกรรมต่างประเทศยอดเยี่ยม สาขาบริหารการเงินออนไลน์ยอดเยี่ยม สาขาโมบายล์แบงก์กิ้งยอดเยี่ยม สาขาแอปพลิเคชันโมบายล์แบงก์กิ้งยอดเยี่ยม และสาขาเอพีไอสำหรับโอเพ่นแบงก์กิ้งยอดเยี่ยม
“ซิตี้ รู้สึกยินดีที่ได้รับรางวัลดังกล่าว จากการพัฒนาบริการดิจิทัล และนวัตกรรมเพื่อตอบโจทย์อย่างไม่หยุดยั้ง โดยทางธนาคารฯ เองวางแผนกลยุทธ์ในการขยายดิจิทัลโซลูชั่น พร้อมพัฒนาเครือข่ายด้านเทคโนโลยีการเงิน หรือฟินเทค เพื่อให้ซิตี้ เป็นทางเลือกหนึ่งในวงจรด้านการเงินดิจิทัลสำหรับลูกค้าอย่างสมบูรณ์แบบ”
ในปีที่ผ่านมา สายงานบริหารจัดการทางการเงินเพื่อธุรกิจของซิตี้ ได้เริ่มใช้งาน CitiDirect BE® แพลตฟอร์มออนไลน์แบงก์กิ้ง ในกลุ่มลูกค้ากลุ่มสถาบันทั่วภูมิภาคเอเชียแปซิฟิก โดยแพลตฟอร์มดังกล่าว นำเอาระบบการพิสูจน์ตัวตนทางชีวภาพ หรือ Biometric Authentication เช่น ฟังก์ชันจดจำใบหน้า และลายนิ้วมือ เพื่อยกระดับความปลอดภัยในการล็อกอินใช้งาน นอกจากนี้ ซิตี้ ยังเป็นธนาคารแรกที่เริ่มต้นใช้ระบบ Digital Onboarding ที่ลูกค้าสามารถเปิดบัญชีของธนาคารได้ผ่านดิจิทัลแบงก์กิ้งแพลตฟอร์ม ภายในแค่ 2 วันทำการ ซึ่งดิจิทัลโซลูชั่นดังกล่าว เป็นที่นิยมมากในประเทศสิงคโปร์ ฮ่องกง ออสเตรเลีย นิวซีแลนด์ พร้อมเตรียมเปิดให้ใช้งานในประเทศอื่นๆ
นายกอนซาโล่ ลูเชตติ หัวหน้าผู้บริหารสายงานบุคคลธนกิจ ธนาคารซิตี้แบงก์ ประจำภูมิภาคเอเชีย แปซิฟิก ยุโรป ตะวันออกกลาง และแอฟริกา กล่าวว่า ด้านสายงานธนาคารเพื่อการบริโภค หรือ Consumer Banking ยังได้รับรางวัล เป็นธนาคารที่ให้บริการดิจิทัลแบงก์กิ้งสำหรับผู้บริโภคยอดเยี่ยมในประเทศออสเตรเลีย รวมถึงรางวัลธนาคารที่มีระบบความปลอดภัยและการบริหารความเสี่ยง ระบบเอพีไอในการใช้งานโอเพ่นแบงก์กิ้ง และแพลตฟอร์มโมบายล์แบงก์กิ้งยอดเยี่ยม ของภูมิภาคเอเชียแปซิฟิก
ขณะที่ การเปลี่ยนผ่านสู่ระบบดิจิทัลแบงก์กิ้ง ช่วยสร้างผลลัพธ์และการเติบโตให้กับลูกค้าอย่างต่อเนื่อง ทางธนาคารจึงเตรียมเพิ่มการใช้งานดิจิทัลเข้าสู่วงจรการเงินดิจิทัล อาทิ นวัตกรรมด้านการเงิน และผลิตภัณฑ์และบริการ ที่สามารถปรับเปลี่ยนได้ตามความต้องการใช้งานสำหรับลูกค้าให้มากยิ่งขึ้น โดยที่ผ่านมา ได้ประกาศความร่วมมือกับพาร์ทเนอร์ด้านดิจิทัลต่างๆ ในภูมิภาค อาทิ ความร่วมมือในการพัฒนาบัตรเครดิตเฉพาะสำหรับใช้งานบนเพย์ทีเอ็ม (Paytm) แพลตฟอร์มธุรกรรมออนไลน์ชื่อดังของประเทศอินเดีย รวมถึงการปล่อยบัตรเครดิตร่วม (co-branded) กับแกร๊บ (Grab) ในประเทศฟิลิปปินส์ พร้อมเตรียมต่อยอดสู่ประเทศอื่นๆ ในภูมิภาค มร. กอนซาโล่ กล่าวสรุป
สำหรับข้อมูลเพิ่มเติมติดต่อ ธนาคารซิตี้แบงก์ ประเทศไทย หรือ www.citibank.co.th